Héraðsdómur Reykjavíkur hefur fellt úr gildi ákvörðun endurupptökunefndar árið 2017 um að hafna endurupptöku vegna dóms Erlu Bolladóttur í Guðmundar- og Gerfinnsmálinu. Erla sagði miklar tilfinningar hrærast innra með sér að dómsuppsögu lokinni. Lögmaður hennar telur verulegar líkur á að forsætisráðherra muni beita sér og að öllum Guðmundar- og Geirfinnsmálum verði lokið á næstu vikum.
Sakborningarnir í Guðmundar- og Geirfinnsmálinu voru sakfelldir í Hæstarétti 1980. Endurupptökunefnd ákvað árið 2017 að mál allra sem sakfelldir voru skyldu fara aftur fyrir dómstóla nema mál Erlu sem hafði verið dæmd fyrir að bera rangar sakir á menn. Hinir sakborningarnir voru svo sýknaðir með sögulegum dómi í Hæstarétti árið 2018. Ríkinu var gert að greiða málskostnað Erlu, fimm og hálfa milljón króna. Erla fagnaði vel dómnum um endurupptökuna í héraðsdómi í morgun.
Já þetta eru miklar tilfinningar. Þetta er búið að vera svakalega lengi á leiðinni
Hún segist ætla að halda ótrauð áfram.
Það er styttra í hinn endann en þann sem ég lagði upp frá en bara stjórnvalda vegna vona ég að það fari að koma einhver mannleg nálgun á þetta.
Það er ótrúlegt hvað stjórnvöld hafa látið spyrjast út um sig, hvernig þau koma fram við okkur sem höfum verið saklaus, beitt hrikalegum órétti og aldrei átt séns á eðlilegu lífi í þessu samfélagi.
Ragnar Aðalsteinsson lögmaður Erlu segir tvær leiðir færar. Það er að ríkisstjórnin ákveði að ljúka þessu máli sem hefur staðið í 46 ár eða halda áfram og fara í endurupptöku fyrir dómi á máli Erlu sem yrði tímafrekt.
Ég verð eiginlega að ætla ríkisstjórninni og ráðgjöfum hennar að hafa réttlæti og skynsemi í fyrirrúmi en ekki bara endalausa baráttu upp á líf og dauða við borgarana í landinu og með hliðsjón af því að þá tel ég verulegar líkur á því að forsætisráðherra muni beita sér og að þessum málum öllum verði lokið á næstu vikum.
Héraðsdómur Reykjavíkur felldi úr gildi ákvörðun endurupptökunefndar árið 2017 um að hafna því að dómur yfir Erlu Bolladóttur  í Guðmundar- og Gerfinnsmálinu yrði endurupptekinn. Lögmaður hennar telur verulegar líkur á að forsætisráðherra muni beita sér, og að öllum Guðmundar- og Geirfinnsmálum verði lokið á næstu vikum. 